Pelle Dragsted (EL), 2024-02-06:
Tak for det.
Det er livsnødvendige rettigheder for os selv og for vores natur.
Det er jo baggrunden for det her fælles beslutningsforslag fra Radikale, SF, Alternativet og Enhedslisten, hvor vi foreslår, at der nedsættes en grundlovskommission, der skal komme med et konkret forslag til, hvordan rettigheder, der knytter sig til vores klima og vores natur, kan indskrives i den danske grundlov, ligesom andre politiske rettigheder, som er afgørende for vores frihed og vores tryghed, i dag beskyttes af grundloven.
Det er rigtigt, som flere ordførere har peget på, at det er vidtgående at ændre grundloven.
Det er ikke noget, man skal tage let på.
Det er noget, der er sket få gange, siden den blev skabt, og siden vi fik vores folkestyre.
Det er også en kompliceret og langvarig proces.
Men spørgsmålet om vores klima og vores natur er også helt afgørende.
Det er definerende for vores liv, ikke bare vores, men også fremtidige generationers, og det handler som sagt ikke kun om beskyttelse af mennesker.
Grundloven er jo fra en tid, hvor man havde et meget funktionelt syn på naturen.
Naturen var til for mennesket og havde ikke en ret i sig selv.
Det er det, der i dag afspejles i grundloven, hvorfor vi i vores grundlov har brug for en beskyttelse af også naturen.
For det, vi ser nu, er jo beskyttelsen af naturen for at forhindre, at nutidige generationer permanent kan ødelægge noget uigenkaldeligt for kommende generationer.
Det er jo det, vi ser lige nu, f.eks. med vores havmiljø.
Det er vel her, det principielle spørgsmål ligger, og måske også der, uenigheden primært ligger.
Det handler om, om naturen og klimaet skal have samme form for grundlæggende beskyttelse som andre af vores mest grundlæggende rettigheder.
Når vi har beskyttelse af nogle grundlæggende rettigheder i grundloven, f.eks. ytringsfrihed, forsamlingsfrihed og trykkefrihed, er det jo en anerkendelse af, at de rettigheder er noget, som vi har som borgere, og som nærmest står over demokratiet, i hvert fald forstået som et til enhver tid skiftende flertal.
Det er noget, vi kan støtte ret på som borgere, fordi det opfattes som noget helt særligt.
Vi kan gå til domstolene, hvis et flertal bryder med de her rettigheder.
Det er det samme, man vil kunne, hvis vi får skrevet klimarettigheder eller naturrettigheder ind i grundloven, f.eks. hvis ødelæggelsen af vores drikkevand fortsætter, eller hvis havmiljøet fortsat ødelægges af det industrielle landbrugs udledninger.
Det handler også om rettigheder for fremtidige generationer.
De har jo ikke stemmeret til folketingsvalg, og Folketinget tager lige nu beslutninger, som fører til uigenkaldelige forandringer af vores livsvilkår i fremtiden, og som vil forringe deres livsvilkår i fremtiden.
Det er efter min mening også et vigtigt argument for at beskytte også fremtidige generationers rettigheder gennem en grundlov.
FN's Generalforsamling stemte også i 2022 med et overvældende flertal for en erklæring, der anerkender rettigheden for at leve i et rent, sundt og bæredygtigt miljø.
Det er en universel menneskerettighed.
Nu ved jeg godt, at der er andre menneskerettigheder, vi ikke har skrevet ind i grundloven, men det burde vi sådan set også tage fat på.
Jeg synes, at det er tankevækkende, at Danmark er et af de meget, meget få demokratier i verden, der ikke har indført grønne bestemmelser i vores forfatning.
Alle andre lande, vi sammenligner os med,
har gjort det, og forskningen peger på, at det har haft positive konsekvenser, og at man faktisk har set en tilbøjelighed til en mere bæredygtig adfærd for lovgiverne i de lande.
Derfor håber jeg også, at regeringspartierne og de øvrige partier, som jo har givet udtryk for, at de er imod det her forslag, vil vende skråen en ekstra gang og tænke over, om det i det mindste ikke vil være en god idé at få en kommission til at undersøge og eventuelt kigge på både fordele og ulemper ved det her.
Jeg synes i hvert fald ikke, at skråsikkerhed er den rigtige tilgang i et så alvorligt spørgsmål som det, vi står med.
Det kalder på nytænkning, også i forhold til vores grundlov.